Honderde ontsnap jaarliks uit aanhoudingArgieffoto (Foto: SAPD/Facebook) Duisende verhoorafwagtendes het oor die afgelope vyf jaar uit die polisie se greep losgekom deur uit onder meer polisieselle, hofselle of op pad na die polisiestasie te ontsnap. Bheki Cele, minister van polisie, het in antwoord op ŉ parlementêre vraag deur die DA gesê dat altesame 3 570 vermeende boewe sedert 2016 ontsnap het. Terwyl honderde gevangenes nooit weer opgespoor word nie, het die polisie wel daarin geslaag om byna 2 900 van hierdie verdagtes weer in hegtenis te neem. Cele het in sy antwoord gesê ŉ derde van al die ontsnappings het uit polisieselle (1 075) plaasgevind. Limpopo is verantwoordelik vir die meeste van hierdie soort ontsnappings (230), gevolg deur Noordwes (197) en Gauteng (189). Slegs 34 gevangenes het oor die afgelope vyf jaar uit polisieselle in die Vrystaat ontsnap. In ŉ onlangse voorval het nege verhoorafwagtende mans uit polisieaanhouding in Badplaas in Mpumalanga ontsnap. Dié verdagtes is by die polisiekantoor in die Albert Luthuli- plaaslike munisipaliteit aangehou ten tye van die ontsnapping. Maroela Media het vroeër berig dat hulle vir verskeie aanklagte aangehou is, onder andere moord. Een voortvlugtende is reeds in hegtenis geneem, maar die ander agt is nog op vrye voete. ŉ Groot aantal ontsnappings vind ook plaas terwyl verdagtes van een gebied na ŉ ander, soos ŉ polisiestasie of hof, vervoer word. Volgens Cele het 295 verdagtes al uit ŉ hofgebou ontsnap, terwyl meer as 370 ontsnap het terwyl hulle by die polisiestasie of hof op- of afgelaai word. Altesame 306 verdagtes het uit die hof se aanhoudingselle ontsnap en 290 op pad na die polisiestasie toe. Van dié beweerde skelms (27) is só slinks dat hulle selfs uit vertrekke in polisiestasies waar vingerafdrukke geneem word, ontsnap het en 228 van hulle het uit hospitale verdwyn. Cele het in antwoord op die DA se vraag gesê dat talle polisiebeamptes weens die groot aantal ontsnappings van nalatigheid aangekla is. Meer as 1 450 polisiebeamptes en selfs drie lede van die Valke het al tereggestaan op hierdie aanklagte. Dit is egter nie duidelik of die beamptes ooit skuldig bevind is nie. Die polisie het ŉ nasionale plan van aksie om ontsnappings uit polisieaanhouding in die toekoms hok te slaan, maar sê die verantwoordelikheid berus ook by provinsiale polisiekommissarisse om hul eie planne vir hul betrokke provinsie op te trek. “Polisiestasies met veelvuldige ontsnappings word jaarliks geïdentifiseer en besoek om tendense en die omstandighede van elke voorval te bepaal,” het Cele gesê. “Voorkomende maatreëls word dan opgestel in ŉ poging om toekomstige voorvalle hok te slaan.”